Щтым Жаннэ и ехъулIэныгъэ
Гъэсэныгъэ IэнатIэм и лэжьакIуэхэм ябгъэдэлъ Iуэху зехьэкIэ пэрытыр наIуэ къэщIынымрэ я зэфIэкIым зегъэужьынымрэ хуэунэтIа зэхьэзэхуэ хьэлэмэт гъэ еджэгъуэ блэкIам и кIэухым къыщыхалъхьащ Бахъсэн щIыналъэм. «Школ кIуэгъуэ ныбжьым нэмысахэм я егъэджакIуэ нэхъыфI-2018» фIэщыгъэр зиIэу екIуэкIа районпсо зэпеуэр Iыхьэ зыбжанэу зэщхьэщыхауэ щытащ. Абы и кIэух зэпеуэр иджыблагъэ щызэхэтащ Бахъсэн къалэм.
ЩIыналъэпсо зэхьэзэхуэм хэтащ районым и сабий сад псоми я гъэсакIуэхэр. УнэтIыныгъэ зыбжанэкIэ зэпеуа лэжьакIуэ пашэхэм наIуэ къащIащ я Iуэху зехьэкIэр, гъэсэныгъэм нэхъыщхьэу къыщалъытэр яубзыхуащ, сабий гупым драгъэкIуэкI хабзэ дерс гъэщIэгъуэнхэм къэпщытакIуэхэр щыгъуазэ ящIащ. Псоми яфIэхьэлэмэтащ зэпеуэм хэт гъэсакIуэхэм гуп мыцIыхухэм драгъэкIуэкIыфа дерсхэр. ЦIыкIухэр къыдахьэхыу ягъэлэжьэн щхьэкIэ, гъэсакIуэхэм бгъэдыхьэкIэ гъэщIэгъуэнхэр къагупсысырт.
НэхъыфIу къалъыта гъэсакIуи 8-р иджыблагъэ хэтащ иужьрей зэхьэзэхуэм. Апхуэдэхэт Щтым Жаннэ, Шэт Алинэ, Бещтокъуэ Сюзаннэ, АфэщIагъуэ Джульеттэ, Къэжэр Маринэ, Мэзан Да- нэ, КъарэцIыкIу Динэ, Мамбэт Iэсият. Зэпеуэм набдзэгубдзаплъэу кIэлъыплъа къэпщытакIуэ гупым къалъытащ ахэр зэрызэхьэзэхуа унэтIыныгъэ псомкIи Щтым Жаннэ адрейхэм ящхьэщыкIауэ. Къэсейхьэблэ къуажэм дэт пэщIэдзэ школ — сабий садым (унафэщIыр Хьэшыр Сусаннэщ) и гъэсакIуэ пашэм зэфIэкI лъагэхэр къызэкъуихащ, зыпэрыт IэщIагъэмкIэ щIэныгъэ куу зэрыбгъэдэлъри къигъэлъэгъуащ. А псори къалъы- тэри, Щтым Жаннэ Надир и пхъум хуагъэфэщащ «Школ кIуэгъуэ ныбжьым нэмысахэм я егъэджакIуэ нэхъыфI-2018» цIэ лъапIэр, абы щыхьэт техъуэ тхылъри иратащ.
Къыхэдгъэщынщи, ар Жаннэ и япэрей ехъулIэныгъэкъым. Илъэс 15-м щIигъуауэ егъэджэныгъэ-гъэсэныгъэ IэнатIэм пэрыт бзылъхугъэ щыпкъэр дапщэщи жыджэру хэтщ щIыналъэм щекIуэкI зэпеуэхэм, увыпIэфIхэр къыщихьу. Псалъэм папщIэ, 2013 гъэм екIуэкIа «Илъэсым и гъэсакIуэ нэхъыфI» зэпеуэм Щтымым 2-нэ увыпIэр къыщыхуагъэфэщащ. Жаннэ и гъэсэн цIыкIухэр Iэдэбщ, жыIэщIэщ, лъэпкъ IэпщIэлъэпщIагъэхэми хуэхейкъым. Аращ абы IуэхущIапIэм и унафэщIхэри адэ-анэхэ- ри щIыхуэарэзыр.
2018-2019 гъэ еджэгъуэщIэм и пэщIэдзэм, ГъэсакIуэм и махуэм ирихьэлIэу, Налшык щекIуэкIынущ «Школ кIуэгъуэ ныбжьым нэмысахэм я егъэджакIуэ нэхъыфI-2018» зэпеуэм и республикэпсо Iыхьэр. Абы хэтыну дзыхь зыхуащIахэм ящыщщ Щтым Жаннэ. ЗэфIэкI лъагэ зыбгъэдэлъ лэжьакIуэ пашэм дохъуэхъу а зэпеуэми текIуэныгъэ щызыIэригъэхьэну, гъащIэм, лэжьыгъэ IэнатIэм хуиIэ мурадхэмрэ хъуэпсапIэхэмрэ къехъулIэу куэдрэ узыншэу, насыпыфIэу псэуну.
ЖЫЛАСЭ Маритэ.
